LABORATORIJSKA VJEŽBA BR. 3

UGLJENI HIDRATI

Uvod

Ugljeni hidrati su polihidroksilni aldehidi ili polihidroksilni ketoni. Široko su rasprostranjeni u biljnim i životinjskim organizmima, a i u humanom organizmu, kao rezervni ugljeni hidrat je zastupljen glikogen gdje u mišićima služi kao rezerva energije, a u jetri za regulaciju glikemije. Neki od njih imaju specifične funkcije. Tako npr. je riboza konstitutivni dio nukleinskih kiselina i nukleotida, galaktoza je sastavni dio nekih lipida, a laktoza je zastupljena u mlijeku.

Po količini su ugljeni hidrati najvažniji sastojci hrane, a u organizmu su i najvažniji izvor energije, gdje 1 g ugljenih hidrata daje 17,2 kJ energije. U slučaju obilnije ishrane ugljenim hidratima, i nakon što se popune rezerve glikogena, višak ugljenih hidrata se pretvara u lipide, prvenstveno u triacilglicerole, što dovodi do gojaznosti.

Ugljene hidrate klasifikujemo u četiri grupe. To su monosaharidi, disaharidi, oligosaharidi i polisaharidi. Monosaharidi, ili kako ih još zovemo prosti šećeri, predstavljaju ugljene hidrate koji ne mogu da se hidrolizuju na prostije ugljene hidrate. Opšta formula im je Cn(H2O)n. Na osnovu broja ugljenikovih atoma dijelimo ih na trioze, tetroze, pentoze, heksoze i heptoze, a na osnovu karbonilne grupe na aldoze i ketoze. Disaharidi su ugljeni hidrati koji hidrolizom daju dvije molekule istih ili različitih monosaharida. Opšta formula im je Cn(H2O)n-1. Najvažniji predstavnici su saharoza, maltoza, laktoza i celobioza. Oligosaharidi su ugljeni hidrati koji hidrolizom daju od tri do deset monosaharida. Polisaharidi su ugljeni hidrati koji hidrolizom daju više od deset monosaharida. Važniji predstavnici su skrob, glikogen, celuloza i inulin. Zavisno od prirode monosaharida koji nastaje njihovom hidrolizom ponekad ih zovemo heksozani ili pentozani i homopolisaharidi ili heteropolisaharidi.

Kvalitativne reakcije na ugljene hidrate

1. Tollens-ova reakcija 

Pri izvođenju Tollens-ove reakcije (reakcija srebrnog ogledala) koristi se Tollens-ov reagens koji se dobije rastvaranjem srebro-nitrata u višku amonijaka. U rakciji dokazivanja aldehidne grupe u monosaharidima Tollens-ov reagens se redukuje do elementarnog srebra, a monosaharid se oksiduje do odgovarajuće amonijeve soli.

AgNO3 + 3NH4OH → Ag(NH3)2OH + NH4NO3 + 2H2O

CH2OH(CHOH)nCHO+2Ag(NH3)2OH→CH2OH(CHOH)nCOONH4+2Ag+3NH3+H2O

Reagensi: Tollens-ov reagens se dobije tako da se u 1 mL 5 % rastvora AgNO3 lagano dodaje koncentrovani amonijak dok se u početku nastali talog ne rastvori. Za dokazivanje adehidne grupe u monosaharidima najpogodniji je 5 % rastvor aldoze. Pribor: epruveta, plamenik i pipeta. 
Izvođenje eksperimenta:
 Cjelokupnoj zapremini pripremljenog Tollens-ovog reagensa(1 mL) se dodaju 2 mL rastvora aldoze i nakon zagrijavanja se na zidu epruvete istaloži srebro.




2. Fehling-ova reakcija

Pri izvođenju Fehling-ove reakcije koristi se Fehling-ov rastvor koji se dobije miješanjem jednakih zapremina rastvora Fehlinga I (vodeni rastvor modre galice) i Fehlinga II ( bazni rastvor natrijum-kalijum-tartarata) i on je po hemijskom sastavu kuprum-kalijum-natrijum-tartarat.

CuSO4 + 2NaOH → Cu(OH)2 + Na2SO4

Cu(OH)2 + KNaC4H4O6 → CuKNaC4H2O6 + 2H2O

U reakciji sa aldozom Fehling-ov rastvor se redukuje do crveno obojenog kuprum-I-oksida, koji je dokaz prisustva aldehidne grupe, a aldoza se oksidiše do odgovarajuće natrijeve soli.

CuKNaC4H2O6 + CH2OH(CHOH)nCHO + NaOH + 2H2O →
KNaC4H4O6 + CH2OH(CHOH)nCOONa + Cu2O + H2O

Reagensi: Rastvor Fehlinga I se dobije rastvaranjem 69,3 g CuSO4 x 5H2O u 1L destilovane vode, a rastvora Fehlinga II se dobije rastvaranjem 346 g KNaC4H4O6 i 100 g NaOH u 1 L rastvora. Za dokazivanje aldehidne grupe se koristi 5 % rastvor aldoze.
Pribor: epruveta, plamenik, vodeno kupatilo i pipeta

Izvođenje eksperimenta : U jednu epruvetu pomiješati po 0,5 mL Fehlinga I i 0,5mL Fehlinga II, a u drugu epruvetu uzeti 2,5 mL rastvora aldoze (npr. glukoze) i obe epruvete zagrijati na plameniku do ključanja, a zatim  pomiješati sdržaje epruveta. Pojava prvo žutog, a potom crvenog taloga je dokaz da se radi o redukujućem šećeru.

3. Nylander-ova reakcija

Pri izvođenju reakcije odgovarajuća so bizmuta se, u baznoj sredini, redukuje do elementarnog bizmuta, a monosaharid aldoza se oksidiše do odgovarajuće soli.

3CH2OH(CHOH)nCHO + 2Bi(OH)2NO3 + 5NaOH →3CH2(CHOH)nCOONa + 2Bi + 2NaNO3 + 6H2O

Reagensi: Nylander-ov reagens se dobiva rastvaranjem 40 g KNaC4H4O6 i 20 g Bi(OH)2NO3 u 1L 8 % rastvora NaOH. Za dokazivanje redukcionih osobina šećera se koristi 5 % rastvor šećera.
Pribor: Epruveta, plamenik i pipeta

Izvođenje eksperimenta: U epruvetu, sa 2 mL rastvora aldoze, se doda 1 mL Nylander-ovog reagensa i smjesa se zagrijava do ključanja pri čemu se, kao kvalitativni dokaz, pojavi crni talog elementarnog bizmuta.









4. Molisch-ova reakcija

Jake kiseline, kao što je koncentrovana sumporna kiselina, oduzimaju monosaharidima 3 molekule vode pri čemu iz pentoza nastaje furfural, a iz heksoza hidroksimetilfurfural. Furfural ili hidroksimetilfurfural potom sa alfa naftolom daje crveno ljubičast fukson derivat.

Reagensi: 10 % alfa naftol u 96 % etanolu, konc. H2SO4 i 5 % rastvor šećera Pribor: epruveta i pipeta

Izvođenje eksperimenta : U 2 mL rastvora šećera se dodaju 3 kapi rastvora alfa naftola. Rastvor se lagano promućka i uz zid epruvete se pažljivo doda oko 1 mL konc. sumporne kiseline. Na dodirnoj površini se pojavi ljubičast prsten. Reakcija je veoma osjetljiva i daju je svi šećeri.

5. Seliwanoff test na ketoze

Ovaj test se zasniva na osobinama ketoza da pri kuvanju sa razblaženom hloridnom kiselinom daju hidroksimetilfurfural koji sa rezorcinolom daje kondenzacioni proizvod crvene boje. Ova reakcija sa aldoheksozama teče mnogo sporije.

Reagensi: Seliwanoff  reagens (3,5 mL 0,5 % rezorcinola se pomiješa sa 12 mL konc. HCl i 14,5 mL destilovane vode) i 5 % rastvor šećera (glukoza, fruktoza, saharoza, a može i skrob kao polisaharid)
Pribor: Epruveta, pipeta i vodeno  kupatilo
Izvođenje eksperimenta: Smjesa od 1 mL rastvora šećera i 2,5 mL reagensa se zagrijavaju u vodenom kupatilu. Ketoze daju jasno crvenu boju.

6. Jodna reakcija

Reakcija dokazivanja se zasniva na činjenici da rastvor skroba sa rastvorom joda daje kompleks plave boje.

Reagensi: Lugol-ov reagens (0,5 g J2 i 1 g KJ se pomiješaju u 100 mL vodenog rastvora, rastvor se čuva u tamnoj boci), koloidni rastvor skroba (razmutiti skrob u vodi pa kašu polako dodati u vodu koja ključa)
Pribor: Epruveta, pipeta i vodeno  kupatilo

[bookmark: page7]Izvođenje eksperimenta: U 2 mL koloidnog rastvor skroba dodaju se 2-3 kapi Lugol-ovog reagensa. Rastvor će da se oboji plavo jer se jod adsorbuje na micele skroba. Ako se rastvor zagrije plava boja će da nestane jer se sa micela skroba odvaja jod, ali pri hlađenju boja se opet pojavljuje.

